Iohannis: Sper să obțin un acord între partide pentru a reface legile Justiției. Eu nu vreau pact cu PSD, vreau să fiu mediator între partide

”Pe partea politică, e clar că avem nevoie de un acord între partidele parlamentare pentru a relua ciclul legislativ. Nu vreau nici un pact cu PSD. Îmi doresc în aceste discuții să fiu văzut ca un mediator între partide. Nu doresc un pact cu PSD, ALDE sau alții. Doresc ca ei să se înțeleagă între ei, ca la final să avem legi care ajută sistemul de justiție. Cred că ce s-ar putea obține, și sper să obțin, e o înțelegere politică între partide”, a declarat președintele Klaus Iohannis înainte de discuțiile cu partidele la Cotroceni.

Iohannis a repetat de două ori faptul că nu vrea un pact cu PSD sau cu alte partide, ci un acord între partide. ”Eu nu vreau nici un pact cu PSD-ul, nu știu cum a apărut ideea, dar cred că s-a înțeles greșit”, a mai spus președintele.

Klaus Iohannis a făcut declarațiile la Palatul Cotroceni chiar înainte de începerea discuțiilor cu partidele parlamentare pe tema justiției. ”E evident că legile justiției în forma în care sunt ele valabile azi trebuie regândite și modernizate, îmbunătățite. E clar că obiectivul meu e să ajungem să avem legile corectate și să garantăm independența justiției. Pentru asta e nevoie de mai multe lucruri: reluarea ciclului legislativ, dar nu oricum, ci o legiferare responsabilă, transparentă, care duce la modernizarea reala a legislației în materie. Pentru asta e nevoie de discuții, transparență, discuții cu CSM, și nu ca până acum când avizele CSM au fost ignorate constant”, a mai spus președintele.